C 146/38
SK
Úradný vestník Európskej únie
27.4.2023
4.
Konkrétne pripomienky 4.1.
Komunálne odpadové vody sú stopou spoločnosti a našich modelov spotreby a výroby.
Zahŕňajú komplexnú zmes odpadových vôd z domácností, odtokov vody z ulíc a budov a priemyselných a iných nedomácich odpadových vôd, ktoré si vyžadujú náležité čistenie, aby nepredstavovali hrozbu pre ľudské zdravie a životné prostredie ani neovplyvňovali rekreačné vody.
Pracovné podmienky a zdravie a bezpečnosť pracovníkov zapojených do systému komunálnych odpadových vôd by mali byť kľúčovou prioritou.
4.2.
Celkový cieľ na rok 2040 s priebežnými cieľmi stanovuje jasné smerovanie k čisteniu odpadových vôd na nasledujúce dve desaťročia.
Máme však obmedzené znalosti o rizikách pre vodný život, ktoré predstavujú zmesi chemikálií v povrchových vodách, pričom mnohé z týchto chemikálií pochádzajú z výrobkov používaných v našich vlastných domovoch.
Okrem toho výstavba, údržba a prevádzka zberu a čistenia odpadových vôd sú spojené s vysokými finančnými nákladmi a nákladmi na emisie skleníkových plynov.
Preskúmania a hodnotenia kľúčových častí smernice o čistení komunálnych odpadových vôd a smernice o splaškových kaloch predstavujú príležitosť na modernizáciu a zlepšenie súdržnosti v celom odvetví a pomáhajú plniť ambície Európskej zelenej dohody.
4.3.
Antimikrobiálna rezistencia je čoraz väčším problémom spoločnosti a komunálne odpadové vody, či už čistené alebo nie, sú ohniskom jej šírenia (4).
Antimikrobiálna rezistencia je spôsobená nielen nadmerným užívaním antibiotík, ale aj inými antimikrobiálnymi látkami, ako sú fungicídy, antivírusové látky, paraziticídy, ako aj niektoré dezinfekčné prostriedky a antiseptiká, ktoré sa všetky používajú v mestskom prostredí, najmä v nemocniciach.
Ak sa neprijmú opatrenia, napríklad obmedzenie nadmerného používania antimikrobiálnych látok, predpokladá sa, že do roku 2050 zomrie 10 miliónov ľudí ročne na infekciu rezistentnú na antibiotiká, varuje správa OSN (5).
4.4.
Odtok vody z miest je hlavnou cestou pre vstup toxických, biologicky neodbúrateľných a nových kontaminantov do vodných ekosystémov vrátane plastových zvyškov, uhľovodíkov, detergentov, hormónov, rozpúšťadiel, patogénov, pesticídov, ťažkých kovov a umelých nanomateriálov (6).
Napriek tomu, že je odtoková voda z miest znečistená, často sa s ňou z dôvodu chýbajúceho monitorovania zaobchádza ako s čistou dažďovou vodou a neupravuje sa pred jej vypustením do vodných recipientov.
To predstavuje veľké riziko pre ekosystémy; napríklad v súvislosti s toxickou látkou (6PPD-chinón) v pneumatikách automobilov bola pozorovaná akútna úmrtnosť u lososov (7).
4.5.
Prepad z odľahčovacích komôr je ohniskom pre mikropolutanty, antimikrobiálnu rezistenciu (8), mikroplasty a odpad a vstupuje do vodných recipientov.
Predstavuje hrozbu pre životné prostredie a ľudské zdravie, ale aj pre odvetvie cestovného ruchu, ktoré závisí od čistých rekreačných vôd.
Zaťaženie kanalizácie dažďovou vodou je možné znížiť zavedením modro-zelených riešení, ktoré zadržiavajú vodu a nechávajú ju infiltrovať do zeme vrátane vegetačných striech, odstraňovania nepriepustných plôch a dažďových záhrad.
Nielenže sú nákladovo efektívnym spôsobom zadržiavania dažďovej vody, ale prinášajú aj mnoho vedľajších výhod pre mestské oblasti vrátane zníženia rizika záplav, zníženia tepelných ostrovov a zvýšenia biodiverzity a blahobytu v meste.
Dosiahnutie prechodu na efektívnejšie čistenie odpadových vôd a obehové hospodárstvo si vyžaduje zmeny nielen v regulačných a inštitucionálnych prístupoch, ale aj v tom, ako my ako občania oceňujeme našu individuálnu a kolektívnu zodpovednosť za hospodárenie s odpadovými vodami.
4.6.
EHSV podporuje zavedenie povinných integrovaných plánov čistenia komunálnych odpadových vôd s cieľom znížiť prepad z odľahčovacích komôr a znečistenie z odtokovej vody z miest.
No hoci je zámer plánov riadenia komunálnych odpadových vôd dobrý, hrozí, že sa stanú prázdnymi schránkami, pretože obsah a cieľ (zníženia prepadov z odľahčovacích komôr na 1 % prietoku v suchom počasí) sú len orientačné.
Správne hospodárenie s dažďovou vodou je kľúčové nielen na
(4) (5) (6) (7) (8)
UNEP, How drug-resistant pathogens in water could spark another pandemic (Ako by patogény odolné voči liekom vo vode mohli vyvolať ďalšiu pandémiu).
UNEP, Environmental Dimensions of Antimicrobial Resistance (Environmentálne rozmery antimikrobiálnej rezistencie).
Lapointe a kol., Sustainable strategies to treat urban runoff needed (Potreba udržateľných stratégií na úpravu odtokových vôd z miest), Nature Sustainability 5, 2022, s. 366-369.
Tian a kol., A ubiquitous tire rubber–derived chemical induces acute mortality in coho salmon (Všadeprítomná chemikália pochádzajúca z gumy pneumatík vyvoláva akútnu úmrtnosť lososa kisuč) Science, zv. 371, 2021, s. 185-189.
EAWAG, Monitoring antibiotic resistance in wastewater (Monitorovanie antibiotickej rezistencie v odpadových vodách).